b'\n_START_ARTICLE_\nStaroegip\xc4\x8danska mitologija\n_START_PARAGRAPH_\nMitologija starega Egipta v kateri se pojavljajo predvsem naravni pojavi in bo\xc5\xbeanstva iz narave je odraz popolne odvisnosti te de\xc5\xbeele od dveh naravnih sil, ki dajeta \xc5\xbeivljenje - reke Nil in Sonca. Miti rastejo iz okolja, za katero so zna\xc4\x8dilna ostra nasprotja, ki so stare Egip\xc4\x8dane nenehno spominjala na tesno povezanost \xc5\xbeivljenja s smrtjo.\n_START_SECTION_\nReligija\n_START_PARAGRAPH_\nReligija starega Egipta je imela korenine v lastnem zgodovinskem razvoju. Prvotno so Egipt sestavljala lo\xc4\x8dena plemena, od katerih je vsako imelo svoje bogove. S\xc4\x8dasoma, ko so se plemena politi\xc4\x8dno zdru\xc5\xbeevala, so se tudi njihovi bogovi stapljali drug z drugim. Okoli leta 3100 pr. n. \xc5\xa1t. po zdru\xc5\xbeenju Gornjega in Spodnjega Egipta so se nekdanji krajevni bogovi polagoma spojili v dr\xc5\xbeavni panteon. Mednje spadajo tudi nekatera kozmi\xc4\x8dna bo\xc5\xbeanstva, ki naj bi jih v Egipt domnevno zanesli od drugod. Od doma\xc4\x8dih bogov so se razlikovala po tem, da niso imela podobe \xc5\xbeivali ali feti\xc5\xa1a ter niso bila povezana z \xc5\xbeivljenjem ljudi. Proces nastanka in spajanja bogov se je dogajal tudi kasneje v Novem Kraljestvu, ko sta na primer Ra in Amun postala Amon-Ra. Spajanje v enega boga je znano tudi z izrazom sinkretizem in ga je potrebno razlikovati od obi\xc4\x8dajnega zdru\xc5\xbeevanja v dru\xc5\xbeine (npr. Amon, Mut in Honsu).\n_START_SECTION_\nMitolo\xc5\xa1ka podlaga\n_START_PARAGRAPH_\nV \xc4\x8dasu Starega kraljestva (Tretja-\xc5\xa0esta dinastija, 2686 pr. n. \xc5\xa1t.-2181 pr. n. \xc5\xa1t.) so se domnevno razvila tri pomembna verska sredi\xc5\xa1\xc4\x8da - Heliopolis, Memfis in Hermopolis, ki so bila posve\xc4\x8dena \xc4\x8da\xc5\xa1\xc4\x8denju razli\xc4\x8dnih bogov. Sve\xc4\x8deniki teh sredi\xc5\xa1\xc4\x8d so z mitologijo dokazovali, kako je samo njihov bog in z njim zdru\xc5\xbeena skupina bo\xc5\xbeanstev ustvarila svet.\n_START_SECTION_\nTriada iz Memfisa\n_START_PARAGRAPH_\nSve\xc4\x8deniki iz Memfisa so trdili, da je Ptah, prvotni bog Memfisa zaplodil Nu in bil tudi o\xc4\x8de njenega sina Atuma, iz katerih izhaja heliopolska Deveterica. Na ta na\xc4\x8din so domnevno sku\xc5\xa1ali prikazati, da se je stvarjenje za\xc4\x8delo z njihovim bogom. To verovanje je znano tudi pod imenom Memfi\xc5\xa1ka triada, Ptah-Sekmet-Nefertem.\n_START_SECTION_\nElefantinska triada\n_START_PARAGRAPH_\nNasprotno od Teb so na otoku Elefantina \xc4\x8dastili Hnuma, boga z ovnovo glavo, ki je nato postal ena od oblik Amuna. Legenda pravi, da je lon\xc4\x8dar Hnum naredil \xc4\x8dloveka na lon\xc4\x8darskem vretenu iz okoli\xc5\xa1ke gline. _NEWLINE_To verovanje je znano tudi kot Elefantinska triada Hnum-Satet-Anuket.\n_START_SECTION_\nKult sonca\n_START_PARAGRAPH_\nDomnevno naj bi \xc4\x8da\xc5\xa1\xc4\x8denje sonca v nekem davnem \xc4\x8dasu, ki ni natan\xc4\x8dno dolo\xc4\x8den in sega pred obdobje Starega Kraljestva (Tretja-\xc5\xa0esta dinastija, 2686-2181 pr. n. \xc5\xa1t.), v Egipt prinesli od drugod. Za \xc4\x8dasa Starega Kraljestva se je v takratnem mestu On (kasnej\xc5\xa1i Heliopolis) uradno razvil kult \xc4\x8da\xc5\xa1\xc4\x8denja sonca. Bog sonca Ra (Re) je prevzel vse zna\xc4\x8dilnosti prej\xc5\xa1nega mestnega stvarnika Atuma, nakar je bilo v njegovo \xc4\x8dast postavljeno sveti\xc5\xa1\xc4\x8de. Vpliv son\xc4\x8denga kulta je nara\xc5\xa1\xc4\x8dal in vrh dosegel v Peti dinastiji, ko so izgradili najve\xc4\x8d son\xc4\x8devih sveti\xc5\xa1\xc4\x8d in napravili uradni kraljevski kult. Med drugim so v kraljevski naslov za\xc4\x8deli vklju\xc4\x8devati besede \xc2\xbbSin Ra-ja\xc2\xab. Proti koncu Starega kraljestva je kult sonca zaradi razli\xc4\x8dnih dogodkov s\xc4\x8dasoma oslabel in njegovo vlogo je prevzel bolj demokrati\xc4\x8dni bog Oziris, Ra pa je ostal povezan s pogrebnimi obredi in vstajenjem. Kasneje so faraoni iz Osemnajste dinastije na polo\xc5\xbeaj glavnega boga postavili Amona, ga  zdru\xc5\xbeili s starej\xc5\xa1im Rajevim kultom in ustvarili velikega dr\xc5\xbeavnega boga z imenom Amon-Ra.\n_START_SECTION_\nMonoteisti\xc4\x8dno obdobje\n_START_PARAGRAPH_\nProti koncu Osemnajste dinastije je faraon Ehnaton sku\xc5\xa1al vpeljati posebno obliko solarnega monoteizma, ki je slonela na \xc4\x8da\xc5\xa1\xc4\x8denju son\xc4\x8dne plo\xc5\xa1\xc4\x8de - boga z imenom Aton. Ehnaton je posku\xc5\xa1al obnoviti edinstevno vez med vladarjem Egipta in kraljevskim bogom sonca in v ta namen izgradil novo sredi\xc5\xa1\xc4\x8de Ahetaton (dana\xc5\xa1nja Amarna) s templji za \xc4\x8da\xc5\xa1\xc4\x8denje boga Atona. Sprememba se je obdr\xc5\xbeala le za \xc4\x8dasa njegovega \xc5\xbeivljenja in stara politeisti\xc4\x8dna verovanja na \xc4\x8delu z bogom Amunom so bila hitro obnovljena med vladanjem mladega Tutankamona._NEWLINE_Po koncu amarnskega obdobja je izvirni egip\xc4\x8danski panteon pre\xc5\xbeivel v ve\xc4\x8d ali manj izvirni obliki in kot prevladujo\xc4\x8da vera vse do uvedbe kr\xc5\xa1\xc4\x8danstva v rimskem obdobju Egipta v 2. stoletju n. \xc5\xa1t. in prevladi islama leta 641. Egip\xc4\x8danska mitologija se presenetljivo ni pretirano upirala kr\xc5\xa1\xc4\x8danstvu. Obstaja razlaga, da je Jezus sinkretizem, ki izvira iz boga Horusa kot otroka (Harpokrates), medtem ko je Izis, ki dr\xc5\xbei svojega nedoraslega sina v naro\xc4\x8dju izvor za \xc4\x8da\xc5\xa1\xc4\x8denje Marije.'